卫宗武
新暑赋西轩竹
此君与我同襟期，延致屋宅西财维。
涵濡雨露岁未半，柯叶深茂华而滋。
恍疑神士萃庭宇，旌{左方右童}羽盖纷交驰。
非筝非竽发天籁，不湍不濑含风漪。
绿光到眼冰雪泼，顿令六月无炎威。
何须挹爽置象簟，不假去热施龙皮。
挺然直节异凡植，四时不改琳琅姿。
翛然雅致涤万虑，一尘不染珊瑚枝。
明蟾写真银散彩，腾乌弄影金流辉。
千林剥落气愈劲，更好雪压并霜欹。
无山无水自幽胜，雨天霁景俱相宜。
方嗟此地翳草莽，幻出臭腐为神奇。
恨无与可图作幛，消得坡老模成诗。
中虚而静有隐德，妙气独有予心知。
年今七十诸妄屏，久压花本芳菲菲。
缔交惟汝与松杓，啸风吟月相追随。
愿言栖凤同作伴，慎勿化龙随所之。
武公勋业我所愧，犹觊老寿几耆颐。